
RAPORT

asupra propunerii legislative privind obligativitatea achiziţionării
 şi comercializării brazilor de crăciun în ghiveci
În conformitate cu prevederile art.95 din Regulamentul Camerei Deputaţilor, republicat, Comisia pentru agricultură, silvicultură, industrie alimentară şi servicii specifice a fost sesizată spre dezbatere pe fond cu propunerea legislativă privind obligativitatea achiziţionării şi comercializării brazilor de crăciun în ghiveci, transmisă cu adresa    nr.Pl. x. 426 din 17 iunie 2008 şi înregistrată sub nr.24/236/20.06.2008. 

La întocmirea raportului, Comisia a avut în vedere avizul favorabil al Consiliului Legislativ, punctul negativ de vedere al Guvernului, avizul negativ al Comisiei pentru industrii şi servicii  şi avizul negativ al Comisiei juridice, de disciplină şi imunităţi.
 Propunerea legislativă are ca obiect de reglementare instituirea obligaţiei achiziţionării şi comercializării brazilor pentru Crăciun în ghiveci, în expunerea de motive argumentându-se că elaborarea sa a fost determinată de necesitatea creării cadrului juridic care să permită, pe de o parte, exploatarea raţională a brazilor pentru Crăciun, iar pe de altă parte, prevenirea supraaglomerării pieţei unde, din cauza preţurilor ridicate, brazii rămân necomercializaţi, fiind transformaţi în deşeuri.
Propunerea legislativă privind obligativitatea achiziţionării şi comercializării brazilor de crăciun în ghiveci face parte din categoria legilor ordinare, potrivit prevederilor art.73 din Constituţia României, republicată.

La dezbaterea propunerii legislative a participat ca invitat, în conformitate cu prevederile art.54 şi 55 din Regulamentul Camerei Deputaţilor, republicat, domnul Töke István, secretar de stat în cadrul Ministerului Agriculturii şi Dezvoltării Rurale. 

La lucrările comisiei au fost prezenţi 21 de deputaţi, din totalul de 21 de membri ai comisiei.

Propunerea legislativă sus menţionată a fost respinsă în unanimitate de voturi în şedinţa din 23 septembrie 2008, din următorul considerent:
- pentru a nu încălca reglementările europene în domeniul materialelor forestiere de reproducere.
Propunerea legislativă a fost respinsă de Senat în şedinţa din 4 iunie 2008.

Propunerea legislativă, potrivit art.75 alin.(1) şi (3) din Constituţia României, republicată, şi art.92 alin.(9) pct.1 din Regulamentul Camerei Deputaţilor, republicat este de competenţa decizională a Camerei Deputaţilor.

